Anundsen sier ja til forlenget bevæpning av politiet
Det opplyste Anundsen under en redegjørelse for Stortinget tirsdag formiddag. – Det vil ikke være forsvarlig av meg å avvise en ny periode med midlertidig bevæpning på åtte uker. En forutsetning for dette er at politiet må sikre at det foretas risikoanalyse som tilsier at det er behov for dette, sa han. Den midlertidige våpentillatelsen for politiet løper ut 7. juni - neste søndag. Politidirektoratet har nå fått klarsignal for å forlenge til 2. august. Ifølge Anundsen er trusselbildet ytterligere skjerpet siden november i fjor, da den første tillatelsen til å bære våpen ble gitt. – I løpet av månedene som har gått, har trusselbildet blitt ytterligere skjerpet. Vi har hatt terrorangrep i Paris, København, Canada, Tunis og Nigeria. Planlagte angrep er stoppet, mest kjent i Belgia, sa Anundsen. Innsikt: Denne talen fra IS fikk PST til å reagereBåde opposisjonspartiene og støttepartiene tar redegjørelsen til Anundsen til etterretning, men flere pekte på at Stortinget ikke kan gjøre stort annet uten innsyn i PSTs trusselvurderinger. Flere uttrykte bekymring for at den midlertidige løsningen skal bane vei for permanent bevæpning av norsk politi. – Den trusselsituasjonen som justisministeren beskriver, den er permanent, sa Marit Arnstad (Sp). Hun etterlyste muligheten for å begrense bevæpningen geografisk. SVs Bård Vegar Solhjell var sterkt kritisk til Anundsens håndtering av saken og mener den i verste fall kan føre til en snikinnføring av bevæpnet politi. Også medlem i justiskomiteen Kjell Ingolf Ropstad (KrF) stilte spørsmål ved om hvorvidt perioden fremdeles kan kalles midlertidig når det snart er snakk om snart ett år med bevæpning av politiet. – Foreligger det en plan for å gjennomføre andre tiltak som kan gjøre at man etter hvert går vekk fra bevæpning? spurte han. – Justisministeren sa i sin redegjørelse at vi ikke har holdepunkter for negativ effekt av bevæpningen. Da er mitt spørsmål, hvordan definerer vi det, spurte leder i justiskomiteen Hadia Tajik (Ap). Hun viste til at mange av terrorangrepene Anundsen viste til, ikke ble forhindret av bevæpnet politi. Et unntak er angrepet mot parlamentet i Canada. Høyre mener derimot situasjonen fremdeles er ekstraordinær. – IS-trusselen er i høyeste grad reell. Det er urovekkende mange fra Norge som har reist til Syria som fremmedkrigere. IS viser en brutalitet og bestialsk terror som menneskeheten knapt har sett tidligere. Dette må vi som samfunn beskytte oss mot, sier Hårek Elvenes (H) i justiskomiteen. Les mer:Tre etniske nordmenn dro fra Levanger til Syria for å kjempe med ISAnundsen ga imidlertid tydelig signal om at Justisdepartementet og PST mener lite er endret siden den første bevæpningen kom på plass, og viste til at PST mener det er en økende andel personer i Norge som støtter politisk motivert vold. – Det er viktig at vi løpende vurderer tiltak som fører til at politiet ikke er bevæpnet i alle situasjoner. Jeg opplever at politiet selv er innstilt på dette, sa han. Regjeringen har hele tiden vist til PSTs trusselvurderinger og anbefalingene fra Politidirektoratet for at de har åpnet for generell bevæpning, selv om det skal være en unntaksregel og bare gjelde i kortere perioder. Anundsen viste til at PST ikke har informasjon som tyder på en negativ effekt av den midlertidige bevæpningen, og at det ikke er registert at politiet har truet med våpen. Justisdepartementet jobber med en ny instruks som skal være klar til årsskiftet, som skal ta utgangspunkt i at norsk politi er ubevæpnet. Det var i november i fjor at Justis- og beredskapsminister Anders Anundsen (Frp) ga politiet adgang til generell, midlertidig bevæpning med bakgrunn i trusselvurderingen fra PST der politi og militært personell nevnes som spesielt utsatte mål for islamister.
Justisminister Anders Anundsen (Frp) har nok en gang gitt klarsignal til at politiet kan bevæpnes i en periode på åtte uker. SV advarer mot snikinnføring av permanent våpentillatelse.